Vierumäkeläisen kyläbaarin yrittäjä ja asiakkaat joutuivat lauantai-iltana pettymään.

Yrittäjä Rolf Ora on etsinyt yläosattomia tarjoilijoita nettipalvelun kautta.

Topless-tarjoilijan pesti on yrittäjän mukaan herättänyt paljon kiinnostusta.

Vierumäkeläisen teollisuusalueen keskellä tien varressa seisoo yksinäinen kyläravintola.

Se on aivan tavallinen pienen taajaman ravintola. Vuodesta 1952 toiminut Vikin baari yritti lauantai-iltana tuoda 1990-luvun tarjoilukulttuurin takaisin esittelemällä asiakkailleen topless-tarjoilijan.

Homma ei mennyt putkeen, sillä työntekijä ei ilmestynyt paikalle.

– Harmittaa tietysti. Tätä on mainostettu, ja asiakkaita on tullut tätä varten, sanoo yrittäjä Rolf Ora.

– Sain puhelinsoiton kahdeksalta illalla, kun työvuoron piti alkaa. Hän selvitti henkilökohtaisia syitä ja kertoi, että yrittää tulla paikalla.

Parikymppinen suomalainen tarjoilija ei kuitenkaan koskaan saapunut työpaikalleen.

– Myötätuntoa on asiakkailta tullut, yrittäjä kertoo.

Lauantai-iltana Vikin baari veti asiakkaita jopa parinkymmenen kilometrin matkan takaa.

”Kiinnostuneita paljon”

Ora jätti elokuun puolivälissä työpaikkailmoituksen Tori.fi-nettipalveluun. Ilmoituksessa hän kertoi etsivänsä ravintolaansa topless-tarjoilijaa.

Yläosatonta tarjoilijaa haettiin ja haetaan edelleen tarjoilemaan juomia asiakkaille perjantai- ja lauantai-iltaisin.

– Kiinnostuneita on ollut paljon, Ora sanoo.

Mutta ennen lauantaita yksikään yhteydenotto ei ollut realisoitunut työsopimusasteelle.

Tarjoilijan kanssa oli tehty yhden illan sopimus, jotta nähtäisiin, miten homma sujuu ennen kuin jatkosta oli tarkoitus päättää.

Kuin teatteriin menisi

Johanna Kallio tuli baariin laulamaan karaokea. Hän arvelee, ettei paljas pinta ole itsessään topless-baarin suurin houkutin.

- Itse en tullut tänne paikalle varta vasten tarjoilijan takia, mutta tuli kuitenkin ehkä vähän sellainen höh-olo, kun ei hän sitten tullutkaan, Kallio myöntää.

Lauantai-iltana Vikin baari on tupaten täynnä.

Kahden pienen salin ravintola sekä katettu ja seinin suojattu kylmäterassi vetävät paikallisten lisäksi kansaa Heinolasta ja parinkymmenen kilometrin päästä Lahdesta.

Asiakkaiden mielestä ajatus topless-tarjoilijasta on hyvä ja kyläbaarin toiminta piristävää.

– Se on vähän sama asia kuin menisi katsomaan teatteriesitystä, sanoo karaokea laulamaan tullut vierumäkeläinen Johanna Kallio.

Hän arvelee, ettei paljas pinta ole itsessään topless-baarin suurin houkutin.

– En usko, että ne itse tissit kiehtovat asiakkaita vaan he haluavat nähdä, kuka rohkea ja itsevarma ihminen sieltä tulee.

– Enää ei eletä 1970-luvulla, missä vieraat tissit näki vain, jos salaa katsoi lehtihyllyn Jalluja.

Kallio vastaa mahdollisille kriitikoille tisseillä myymisestä.

– Tämä työ ei halvenna sitä hakevaa tippaakaan. Jotkut ovat itsevarmempia kuin toiset, ja se on hienoa.

– Hän, joka tähän työhön tulee, varmasti ymmärtää, että häntä tullaan katsomaan.

Häpeäreaktio miehiltä

Johanna Kallio on keskustellut topless-työntekijöistä miesten kanssa.

– He ovat sanoneet, että kokisivat varmasti eniten myötähäpeää nähdessään topless-tarjoilijan.

– Itse en tullut tänne paikalle varta vasten tarjoilijan takia, mutta tuli kuitenkin ehkä vähän sellainen höh-olo, kun ei hän sitten tullutkaan.

Topless-tarjoilijoita nähtiin Suomessa paljon 1990-luvun alun lamavuosina.